钦定古今图书集成/明伦汇编/闺媛典/第028卷 > 周谯国公夫人步陆孤氏墓志铭
## 钦定古今图书集成/明伦汇编/闺媛典/第028卷 > 周谯国公夫人步陆孤氏墓志铭

北周庾信

夫人讳某，字某，本姓陆，吴郡人也。天子拓境，百越来
庭，丞相勒兵，三江席卷。高祖载，为刘义真长史，留镇
关中，既没赫连，因即仕魏。临终诫其子孙曰：“乐操土
风，不忘本也。言念尔祖，无违此心。”祖政，骠骑大将军、
仪同三司、恒州刺史。父通，柱国大将军、大司马、文安
公。匡赞经纶，参谋揖让，名高广武，功重长平。夫人七
德含章，四星连曜，敬爱天情，言容礼典。九日登高，作
铭秋菊；三元告始，或诵春椒。年十有四，娉于谯国。友
其琴瑟，愈恭节俭之心；伐其条枚，实秉忧勤之德。“邺
地登高之锦，自濯江波；平阳采桑之津，躬劳蚕月。”天
和元年，册拜谯国夫人。东武亭之妻，既称有秩；南城
侯之妇，还闻受封。柱国殿下，以名华分照，增城峻土，
扬旌僰道，问政卭都。“白狼之溪，途艰黄牛之坂；荔枝
之山，地险葡萄之国。”夫人别离亲戚，关河重阻，《夷歌》
一曲，未足消忧；《猿鸣》三声，沾衣无已。是以天厉之疾，
遂成沈痼，玉沥难开，金膏实远。建德元年七月九日，
薨于成都私第，春秋二十有一。即以其年十一月二
十二日归葬长安之北原。诏赠谯国夫人，礼也。殿下
伤神秋月，掩泪长松。周季直之留书，更深冥漠；潘安
仁之词藻，徒增哀怨。岂直西河女子，独见银台；东海
妇人，先逢金阙？铭曰：

芟陵反斾，椒山止戈。金精据岭，昌阁凌波。西游卿相，
东裂山河。华亭冠冕，穀水弦歌。震维徙族，燕陲从宦。
塞入飞狐，关连鸣雁。策预登阜，功参临涧。宝鼎留铭，
雕戈馀赞。应图淑令，秉礼言归。鱼轩冯轼，泽雉文衣。
明月照镜，仙石支机。行云细起，回雪轻飞。北降帝子，
南麾蜀守。若水既开，灵山已镂。月峡猿啼，江神牛斗。
星机北转，日辔西回。阳泉服气，阴律沈灰。鹤辞吴市，
凤去秦台。神光离合，灯影徘徊。双流反葬，百两回旌。
少女离位，夫人去城。帷堂野设，帐殿郊营。山川奇事，
风月无情。摇落丘陇，荒凉封域。树树秋声，山山寒色。
草短逾平，松长转直。节坟方固，园陵永植。